ፕሬዝዳንት ሙላቱ ተሾመና ሌሎች የመንግስት ድርጅቶች በአቶ አለማየሁ አቶምሳ ህልፈት የተሰማቸውን ሃዘን ገለፁ
– የኢፌዲሪ ፕሬዝዳንት ሙላቱ ተሾመ የኦሮሚያ ክልላዊ መንግስት ርእሰ መስተዳድርና የቀድሞው የኦህዴድ ሊቀ መንበር በነበሩት አቶ አለማየሁ አቶምሳ ዜና እረፍት የተሰማቸውን ሃዘን ገለፁ። ለክልሉ ህዝብና ለሃገሪቱ የሰላም፤የልማትና የመልካም አስተዳደር ግንባታም አቶ አለማየሁ የነበራቸው ሚና ወደር የማይገኝለት ነው ብለዋል ዶክተር ሙላቱ።የፕሬዘዳንቱ ጽህፈት ቤት በላከው መግለጫ  አቶ አለማየሁ በህይወት ዘመናቸው በተለያዩ የመንግስት የስራ ሃላፊነቶች ላይ በመመደብ በትጋት በቅንነትና በታማኝነት እንዳገለገሉ ይጠቅሳል።የህዝብ ተዋካዮች ምክር ቤት በበኩሉ ፥ በአቶ አለማየሁ ህልፈተ ህይወት የተሰማውን ጥልቅ ሃዘን በመግለፅ ፤ እሳቸው በርእሰ መስታዳድርነት ዘመናቸው አመራሩንና ህዝቡን ለልማት በማነሳሳት ሀገሪቱ የጀመረችውን የህዳሴ ጉዞ ዳር ለማድረስ ሲያደርጉት የነበረውን ጥረት እንደሚያደንቅ አስታውቋል።የፌዴሬሽን ምክር ቤትም በላከው መግለጫ እንደዚሁ በአቶ አለማየሁ ሞት የተሰማውን ሃዘን የገለፀ ሲሆን ፥ በእሳቸው ጠንካራ አመራር በክልሉ የተጀመረውን ፈጣን ልማትና የህዳሴ ጉዞ ዳር ለማድረስ የተካሄደውን ጥረት አድንቋል።የኢህአዴግ ምክር ቤት ጽህፈት ቤት በላከው መግለጫም አቶ አለማየሁ በተመደቡባቸው የክልልና የፌዴራል የሃላፊነት ቦታዎች ሁሉ ደከመኝ ሰለቸኝ ሳይሉ ዘመናቸውን ለህዝቦች መብት መረጋገጥና ለማህበራዊ ኢኮኖሚያዊ ተጠቃሚነት ጉልህ ድርሻ አበርክተዋል ብሏል።ላለፉት 24 አመታትም የኦሮሞ ህዝብና የአገሪቱ ህዝቦች ዛሬ ለተጎናጸፉት የሰላም የዴሞክራሲ ተጠቃሚነት ተልእኮዋቸውን በታማኝነት መወጣታቸውንም ያትታል። የጀመሩት ድህነት የማሸነፍ ትግልም ወደ ውጤት እንዲሸጋገር ኤህአዴግ እንደተለመደው ሁሉ ከኦሮሞ ህዝብ ጋር ያለውን የትግል አጋርነት አጠናክሮ ይቀጥላል ብሏል ጽህፈት ቤቱ በለከው መግለጫ። የመንግስት ኮሙኒኬሽን ጽህፈት ቤት በአቶ አለማየሁ አቶምሳ ሞት የተሰማውን ጥልቅ ሃዘን በመግለፅ ፥ በወጣትነት እድሜያቸው ወደ ትግል የገቡ ቆራጥ አመራር የገቡ ፣ በዚህ የትግል ሂደት ደከመኝ ሰለቸኝ ሳይሉ በህመም ላይ እያሉም የህዝብን ጥቅም ለማረጋገጥ ቀን ከሌሊት የታገሉ ቆራጥና በሳል መሪ ነበሩ ብሏል። የውጭ ጉዳይ ሚኒስቴር አቶ አለማየሁ በህይወት ዘመናቸው የሀገራቸው ህዝቦች ዛሬ ለደረሱበት የሰላም የዴሞክራሲና የልማት ተጠቃሚነት እንዲበቁ በቁርጠኝነት የታገሉ መሆናቸውን ገልጾ ፤ በክልሉ አሁን እየታየ ላለው ልማትና እድገት ከፍተኛ አስተዋጽኦ ያበረከቱ መሪ እንደነበሩ አስታውሷል። የውሃ የመስኖና የኢነርጂ ሚኒስቴርም  እሳቸው የሀገራችንና የኦሮሞ ህዝብን ሲያገለግሉና በተለይ ኪራይ ሰብሳቢነትን ሲታገሉ የነበሩ ግንባር ቀደም አመራር ነበሩ ብሏል ፤ በህልፈት ህይወታቸው የተሰማውን ሀዘን በመግለጽ። (ኤፍ.ቢ.ሲ.)